钦定古今图书集成/明伦汇编/官常典/第785卷 > 陈知微〈子舜卿〉
## 钦定古今图书集成/明伦汇编/官常典/第785卷 > 陈知微〈子舜卿〉

按《宋史》本传，“知微字希颜，高邮人。咸平五年，进士甲
科，解褐将作监丞，通判歙州。擢为著作佐郎，直史馆，
俄充三司户部判官。奉使契丹，迁太常博士，判三司
都磨勘司，再为户部判官，出为京东转运副使，奏还
东平监所侵民田六百八十家。又决古广济河通运
路，罢夹黄河，岁减夫役数万计。迁右司谏，徙荆湖南”
路转运使。召还，拜比部员外郎、知制诰。淮南饥，遣知
微巡抚，所至按视储粮，察诸官吏能否。使还，判吏部
铨兼刑部。知微词藻虽无奇采，而平雅适用。一日，进
改群官，除目纷委，适当知微次直，思亦敏速。又判司
农寺，纠察在京刑狱。天禧二年，加玉清昭应宫判官，
俄以疾闻，真宗遣中贵挟太医往视之。卒，年五十。录
其子舜卿为太常寺奉礼郎，给奉终丧，又假官船载
其柩还乡里。知微仪状甚伟，沉厚有材干，不务皦察，
时人许其处剧，惜其母老不克终养。有《集》三十卷。子
尧卿，大中祥符五年进士及第。